บาทเปิด 30.45 บาทต่อดอลลาร์ แนวโน้มยังอ่อนค่า
เงินบาทเปิดตลาด 30.45 บาทต่อดอลลาร์ แนวโน้มยังอ่อนค่าตามทิศทางภูมิภาค ให้กรอบวันนี้ 30.35-30.50บาทต่อดอลลาร์
5 มี.ค. 2564

นักบริหารเงินจากธนาคารกรุงศรีอยุธยา เปิดเผยว่า เงินบาทเปิดตลาดเช้านี้อยู่ที่ 30.45 บาท/ดอลลาร์ อ่อนค่าจากปิดตลาดเย็นวานนี้ที่ระดับ 30.35 บาท/ดอลลาร์
เงินบาทอ่อนค่า หลังดอลลาร์ปรับตัวแข็งค่าเมื่อเทียบกับทุกสกุลเงินหลัก เนื่องจากนักลงทุนผิดหวังต่อถ้อยแถลงของประธานธนาคารกลางสหรัฐ (เฟด) ที่ส่งสัญญาณเรื่องทิศทางดอกเบี้ยพันธบัตร "บาทอ่อนค่าจากเย็นงานนี้ไปค่อนข้างมากตามทิศทางตลาดโลก เนื่องจากนักลงทุนผิดหวังต่อถ้อยแถลงของประธานเฟด" นักบริหารเงิน กล่าว
นักบริหารเงินประเมินกรอบการเคลื่อนไหวของเงินบาทไว้ที่ 30.35-30.50 บาท/ดอลลาร์
"วันนี้บาทไม่น่าจะอ่อนค่าเกิน 30.50 บาท/ดอลลาร์ เพราะคาดว่าเป็นระดับที่ผู้ส่งออกตั้งรอขายดอลลาร์" นักบริหารเงิน กล่าว